recursal/SuperWikiNEXT-32B huggingface dataset:
To sørkoreanske marinegaster ser det amerikanske kommandoskipet i den 7. flåte, USS «Blue Ridge» (LCC-19), legge til kai i Busan 3. mars 2010.
**Key Resolve** er en årlig militærøvelse der Sør-Korea og USA øver på et tenkt angrep på Sør-Korea fra Nord-Korea. Øvelsen het tidligere **RSOI** (**Reception, Staging, Onward Movement, Integration**) og før det igjen **Team Spirit**). Øvelsen er en kommandopostøvelse (CPX) som gjennomføres mellom februar og april hvert år og fokuserer på USAs støtte og forsvar av Sør-Korea. I tillegg blir soldater fra andre avdelinger i USAs hær i andre land flyttet til Koreahalvøya for å øve på militære manøvrer. Disse samkjøres med tilsvarende manøvrer fra Sør-Koreas side.

RSOI-doktrinen beskrives i en detaljert feltmanualen.

På samme måte som ved den årlige øvelsen Ulchi Freedom Guardian (UFG) kritiserer nordkoreanske myndigheter at de avholdes med beskyldninger om krigshisseri.

Referanser
----------

1. ↑  FM 100-17-3 Arkivert 25. juni 2007 hos Wayback Machine. feltmanual for RSOI (engelsk)
2. ↑  North strongly protests new Key Resolve joint exercises

Eksterne lenker
---------------

* (en) Asian-Pacific Area Network[*død lenke*]
* (en) KR/FE is routine defensive readiness exercise[*død lenke*], 6. mars 2009, USFK press release
* (en) North strongly protests new Key Resolve joint exercises, 9. mars 2010, JoongAng Daily
* (en) Offisielle bilder: 2006, 2007, 2008, 2009

Portal: Korea
**Ketil Børde** (født 3. februar 1935 i Oslo, død 27. februar 2022) var en norsk diplomat og tidligere ambassadør.

Liv og virke
------------

Etter examen artium 1953 studerte han til mastergrad i statsvitenskap ved University of California. Han arbeidet i utenrikstjenesten fra 1959, som attache til Norges ambassade i Bern 1960–1962, sekretær i UD 1962–1965, ambassadesekretær ved Norges ambassade i Washington 1965–1971, byråsjef i UD 1971–1973, ambassaderåd i Brussel 1973 til 1977 (ministerråd fra 1975). Han var underdirektør i UD 1977-1981, fra 1981 ekspedisjonssjef og protokollsjef.

Fra 1985-89 var han ambassadør i Bern samtidig med at han var sendemann til Den hellige stol. Han var regjeringens koordinator av EØS-forhandlingene og forhandlingene om norsk medlemskap i EU 1989-1994, deretter ambassadør i Stockholm 1994-1999. Inntil oppnådd pensjonsalder i 2003 var han spesialrådgiver i EU-spørsmål. Deretter var han daglig leder av den norsk-tyske Willy Brandt Stiftelse til 2011.

Han er sønn av ambassadør Bjarne Børde (1897–1976) og Anna-Charlotte Bjerk (1906–1980) og var bror til programsekretær i NRK Unni Børde Kröyer (1930–1991) og journalist og utenrikskorrespondent (NRK) Haakon Børde (født 1940).

Børde var kommandør av St. Olavs Orden (1995) og kommandør av Den Kongelige Norske Fortjenstorden

Utgivelser
----------

* Ketil Børde, red. (1970). *Norge i FN 1945–1970*. Aschehoug.  [168 sider]

Referanser
----------

1. ↑   Dødsannonse i Aftenposten 3. mars 2022
2. ↑  Per Kristian Haugen, *Protokollsjef Ketil Børde 50 år. Diplomatiets altmuligmann* i Aftenposten, den 2. februar 1985.
3. ↑  Per Nordrum, *50 årig UD-veteran Ketil Børde takker av i Stockholm: –Vi blir nok med i EU*, i Aftenposten den 27. september 1999.
4. ↑  Ketil Børde - Store norske leksikon
5. ↑  85 års omtale i Aftenposten 3. februar 2020

|  |  |
| --- | --- |
| Oppslagsverk/autoritetsdata | Store norske leksikon **·** VIAF
 |
***Den kostelige perle*** (engelsk originaltittel *Pearl of Great Price*) er en bok som brukes og regnes som hellig av flere samfunn av De siste dagers hellige, mens andre av dem legger liten eller ingen vekt på den. Jesu Kristi kirke av siste dagers hellige, som er det største av samfunnene, ser på *Den kostelige perle* som et standardverk. 

Boken inneholder en del av det som ble skrevet og offentliggjort av Joseph Smith. Det inneholder utdrag fra 1. Mosebok og av Matteus evangelium, samt «Abrahams bok», «Joseph Smiths historie» og «Trosartiklene». «Abrahams bok» inneholder tekster Smith skal ha oversatt fra egyptiske papyrusruller som han hevdet stammet fra Abraham. Flere av kirkene regner ikke «Abrahams bok» for guddommelig. «Joseph Smiths historie» er hans egen beretning om sitt liv frem til «Mormons bok» ble oversatt i 1829. «Trosartiklene» er basert på en tekst fra et brev der han kort lister opp sentrale punkter i kirkesamfunnets tro og lære.

Eksterne lenker
---------------

* *Den kostelige perle* i norsk oversettelse
* Jesu Kristi Kirke av Siste Dagers Hellige om *Den kostelige perle* Arkivert 15. januar 2006 hos Wayback Machine.

Portal: Litteratur

|  |  |
| --- | --- |
| Oppslagsverk/autoritetsdata | Encyclopædia Britannica **·** VIAF **·** GND **·** LCCN **·** BNF **·** BNF (data)
 |
Ordenstegn for riddere av Den kulturelle fortjenstorden
**Den kulturelle fortjenstorden** (fransk: *Ordre du Mérite Culturel*) er en monegaskisk orden innstiftet 31. desember 1952 av fyrst Rainier III til belønning av fortjenester av kunst, litteratur og vitenskap i Monaco eller som har fremmet fyrstedømmets kulturelle og intellektuelle anseelse. Ordenen tildeles både monegaskere og utenlandske borgere. Den kulturelle fortjenstorden rangerer som fjerde og siste i Monacos ordensvesen, etter Den hellige Carls orden, Kroneordenen og Grimaldiordenen. Regjerende fyrste er stormester.

Inndeling
---------

Den kulturelle fortjenstorden er inndelt i tre grader:

* Kommandør (*Commandeur*)
* Offiser (*Officier*)
* Ridder (*Chevalier*)

Insignier
---------

Ordenstegnet for Den kulturelle fortjenstorden består av en medaljong med Rainier IIIs ukronede monogram omgitt av «PRINCIPAUTÉ DE MONACO» (*Fyrstedømmet Monaco*) og årstallet «1952». Dette er igjen omgitt av en sirkel av ruter, som i Monacos riksvåpen, og utenfor dette igjen en laurbærkrans. Reversen bærer innskriften «ARTS / LETTRES / SCIENCES» (*kunst, litteratur, vitenskap*) over tre linjer til høyre i øvre del, sammen med motiver knyttet til kunst, litteratur og forskning. Medaljongen er kronet og opphengt i et rødt bånd med en stripe frittstående hvite ruter i midten. Rødt og hvitt er fargene i Monacos riksvåpen og flagg. Medaljongen er i gull for kommandører, i sølv for offiserer og i bronse for riddere.

Tildeling
---------

Den kulturelle fortjenstorden kan tildeles borgere av Monaco, så vel som utlendinger.

Kilder
------

* «Monaco» i Guy Stair Sainty og Rafal Heydel-Mankoo: *World Orders of Knighthood and Merit*, andre bind, Buckingham: Burke's Peerage, 2006, s. 1379–1381

Eksterne lenker
---------------

* Royal Orders and Decorations, Fyrstepalasset i Monaco
**Bekvemmelighetsflagg** er en betegnelse på flaggstater som tillater registering i sitt skipsregister av handelsfartøy som har eiere av en annen nasjonalitet og tilbyr gustige skatte- og avgiftsvilkår og følgelig lavere driftsutgifter. De kritiseres ofte for dårligere vilkår for besetning og svakere lovgivning om og håndheving av sjøsikkerhet.

Den internasjonale Transport Workers' Federation (ITF) holder en liste over land som stiller sine flagg til disposisjon på denne måten. Per i dag er det 32 land på denne listen.

Bruken av bekvemmelighetsflagg er upopulært i mange land, og det er to hovedgrunner til dette. Praksisen fører til at land med strengere krav mister inntekter, samt at sikkerheten og arbeidsforholdene ombord kan bli dårligere.

Internasjonale konvensjoner sier at nasjonaliteten på et skips flagg avgjør under hvilken domstol eventuelle lovbrudd skal behandles (når lovbruddet har funnet sted i internasjonalt farvann).

*Utflagging* brukes også i en videre betydning om å flytte bedriftsvirksomhet (spesielt produksjon) fra høykostland (f.eks. land i Europa/Nord-Amerika) til lavkostland (f.eks. Kina).

Land som tilbyr bekvemmelighetsflagg ifølge ITF
-----------------------------------------------

Følgende land har siden 2003 blitt listet som land med flagg som benyttes som bekvemmelighetsflagg.[]

* Antigua og Barbudas flagg Antigua og Barbuda
* Bahamas’ flagg Bahamas
* Barbados’ flagg Barbados
* Belizes flagg Belize
* Bermudas flagg Bermuda
* Bolivias flagg Bolivia
* Kambodsjas flagg Kambodsja
* Caymanøyenes flagg Caymanøyene
* Kypros’ flagg Kypros
* Ekvatorial-Guineas flagg Ekvatorial-Guinea
* German International Ship Register (GIS)
* Gibraltars flagg Gibraltar
* Honduras’ flagg Honduras
* Jamaicas flagg Jamaica
* Komorenes flagg Komorene
* Libanons flagg Libanon
* Liberias flagg Liberia
* Luxembourgs flagg Luxembourg
* Maltas flagg Malta
* Marshalløyene Marshalløyene
* Mauritius’ flagg Mauritius
* Mongolias flagg Mongolia
* Myanmars flagg Myanmar
* Panamas flagg Panama
* São Tomé og Príncipes flagg São Tomé og Príncipe
* Saint Vincent og Grenadinenes flagg Saint Vincent og Grenadinene
* Sri Lankas flagg Sri Lanka
* Tongas flagg Tonga
* Vanuatus flagg Vanuatu

Referanser
----------

1. ↑  (no) Bekvemmelighetsflagg i Store norske leksikon

Litteratur
----------

* *Skjult - Et hefte om skatteparadis, kapitalflukt og hemmelighold*. Tax Justice Network. 2012. [*død lenke*]

Eksterne lenker
---------------

* International Transport Workers Federations infoside om bekvemmelighestflagg (engelsk)

|  |  |
| --- | --- |
| Oppslagsverk/autoritetsdata | Store Danske Encyklopædi **·** LCCN **·** BNF **·** BNF (data) **·** NDL
 |
Ketelersbreen på kartet over AntarktisKetelersbreenKetelersbreenKetelersbreen på kartet over Antarktis
**Ketelersbreen** er en isbre som ligger i den vestre delen av fjellmassivet Sør-Rondane i Dronning Maud Land. Den er om lag tolv kilometer lang og strømmer sørvestover mellom Vikinghøgda og Vengen, parallelt med Duboisbreen lenger nordvest.

Breen er kartlagt og navngitt av Norsk Polarinstitutt. Den er oppkalt etter den belgiske spesialisten på radioaktivitet Roger Ketelers som deltok i den belgiske antarktisekspedisjonen i 1959 og den belgisk-nederlandske antarktisekspedisjonen i 1965.

Referanser
----------

1. ↑  Ketelersbreen SCAR *Composite Gazetteer of Antarctica* (Norge). Katalognr. 7484
2. ↑  Kart som beskriver belgiske toponymer i Antarktis Belgian Science Policy, 2009

Eksterne lenker
---------------

* Ketelersbreen *Stadnamn i norske polarområde*, Norsk polarinstitutt

Portal: Antarktis

|  |  |
| --- | --- |
| Oppslagsverk/autoritetsdata | GeoNames **·** SCAR **·** Norsk polarinstitutt

 |
Ordensstjerne for Den kostbare krones orden
Båndstripe for Den kostbare krones orden‎
Keiserinne Teimei med Den kostbare krones ordens ordenstegn
**Den kostbare krones orden** (japansk: 宝冠章) er japansk orden. Ordenene ble innstiftet 4. januar 1888 og var opprinnelig en orden som bare ble tildelt kvinner.

Insignier
---------

Ordenstegnene for *Den kostbare krones orden* består av en blåemaljert oval som i midten viser i gull kronen som tidligere ble benyttet av keiserinnen under vårfestivalen. Midtmedaljongen er omgitt av en rødemaljert bord med grønne bambusskudd innenfor to perlerader. Ytterst bærer medaljongen fire grupper av rosa og hvite kirsebærblomster med grønne blader. Ordenstegnet er opphengt i båndet i ledd bestående av ulike *mon*, japanske heraldiske merker. Ordensstjernen har fem tagger, hver bestående av fem perlerader, og har en midtmedaljong med en den mytisk fuglen *hō-ō*. 

Ordensbåndet er gult med smale røde striper.

Inndeling
---------

*Den kostbare krones orden* er inndelt i åtte grader.

Tildeling
---------

De høyere grader av *Den kostbare krones orden* ble kun tildelt kvinnelige medlemmer av den keiserlige familie og adelige. Lavere grader benyttes som en fortjenstorden. Den utdeles forholdsvis sparsomt.

Norske innehavere
-----------------

Dronning Sonja er innehaver av *Den kostbare krones orden*.

Kilder
------

* James W. Peterson: *Orders and Medals of Japan and Associated States.* San Ramon: Orders and Medals Society of America, 2000, s. 28–33.

Eksterne lenker
---------------

* «Orders of the Precious Crown», Cabinet Office.

|  |  |
| --- | --- |
| Oppslagsverk/autoritetsdata | Encyclopædia Britannica
 |
**Hadeland Folkemuseum** er et friluftsmuseum i Gran kommune i Innlandet, sentralt plassert i kulturlandskapet på Tingelstad.

Museet
------

Hadeland Folkemuseum er regionalt museum for Hadeland, det vil si kommunene Gran, Lunner og Jevnaker, og er en del av Randsfjordmuseene AS. På friluftsmuseet fins mer enn 30 bygninger fra distriktet samt faste og skiftende utstillinger. Samlingen med hus er i hovedsak fra 1700- og 1800-tallet og de fleste er innredet. Disse inkluderer en husmannsplass fra ca. 1850, en bekkekvern, flere hovedbygninger fra garder, et snekkerverksted, et mekanisk verksted og veveri. Det finnes også rekke permanente utstillinger fra 1950- og 1960-tallet: skredderverksted, tannlegeutstilling, landhandel, skolestue og ungkarshybel. I sommersesongen vises temporære utstillinger i Arkivbygningen.

Museet har egne tilbud for skoler og barnehager. 

I sommersesongen arrangeres det omvisninger i friluftmuseet og i Tingelstad gamle kirke (St. Petri) ved museumsområdet, og ellers etter avtale. I sommersesongen arrangeres det ulike temadager hvor det inviteres til aktiviteter for voksne og barn. Museet har en museumsbutikk og kiosk. I sommersesongen egner museumsområdet seg godt til en rusletur og piknik, for eksempel nede ved dammen og urtehagen.

I «Dokumentasjonssenter for Hadeland» er det godt tilrettelagt for slektsgranskere og andre som ønsker å finne informasjon om Hadeland.

* Hus fra Molstadkvern  Foto: John Erling BladHus fra Molstadkvern  Foto: John Erling Blad
* Kopien av Dynnasteinen som står på museumsområdet. Foto: Anders Einar HildenKopien av Dynnasteinen som står på museumsområdet. Foto: Anders Einar Hilden
* Tingelstad gamle kirke  Foto: John Erling BladTingelstad gamle kirke  Foto: John Erling Blad

Dokumentasjonssenter for Hadeland
---------------------------------

*Dokumentasjonssenter for Hadeland* inneholder bl.a. arkiv, bibliotek og en stor fotosamling. Denne samlingen er godt tilrettelagt for slektsgranskning o.l. Arkivet og lesesalen er åpent 2. torsdag i måneden (ikke juli og august) og etter avtale.

Litteratur
----------

* Welle-Strand, Erling (1916-2013) (1974). *Museums in Norway*. Oslo: Royal Ministry of Foreign Affairs. s. 19. ISBN 8271770039.

Eksterne lenker
---------------

* Offisielt nettsted Rediger på Wikidata

* Offisielt nettsted Rediger på Wikidata

* (en) Hadeland Folkemuseum – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** BIBSYS **·** VIAF **·** GND
 |
**Ketil Lindseth** (født 1977) er en norsk kommunikasjonsrådgiver og tidligere politiker (Ap) fra Steinkjer. Han er partner og seniorrådgiver i kommunikasjonsbyrået First House i Oslo.

Han var i siste halvdel av 1990-årene fylkessekretær og senere fylkesleder i AUF i Nord-Trøndelag, medlem av AUFs sentralstyre og medlem av Nord-Trøndelag fylkesting 1999–2003. Han var politisk rådgiver for Arbeiderpartiets stortingsgruppe fra 2002 til 2004.

Lindseth var samfunns- og kommunikasjonssjef i Norges idrettsforbund og olympiske og paralympiske komité fra 2004 til 2006 og seniorrådgiver i JKL Group i 2007. Han ble så hentet tilbake til politikken av Stoltenberg-regjeringen som politisk rådgiver for statsråd Bjarne Håkon Hanssen, først i Arbeids- og inkluderingsdepartementet, så i Helse- og omsorgsdepartementet. Lindseth var statssekretær fra februar til oktober 2009, da Hanssen gikk av.

I 2009/2010 var Lindseth og Hanssen blant grunnleggerne av kommunikasjonsbyrået First House.

Referanser
----------

1. ↑  «Ketil Lindseth». First House. Besøkt 19. april 2023.
2. 1 2 3 4 5  «Lindseth, Ketil». Steinkjerleksikonet. Besøkt 19. april 2023.
3. ↑  «Tidligere statssekretær i HOD Ketil Lindseth». regjeringen.no. Besøkt 19. april 2023.
4. ↑  «Jens Stoltenbergs andre regjering». regjeringen.no. Besøkt 19. april 2023. «Lindseth, Ketil. Statssekretær for Hanssen, Bjarne Håkon – Helse- og omsorgsdepartementet 27.02.2009–20.10.2009»
**Dashiwo** (forenklet kinesisk: 大石窝镇) er en storkommune i bydistriktet Fangshan (房山区) i Beijing i Kina, ca 75 km sørvest for Beijings bykjerne og tett ved grensen til provinsen Hebei.

Kulturminner
------------

Det buddhistiske Yunjutempelet (tradisjonell kinesisk: 雲居寺; pinyin: **Yunju si**) er oppført for Folkerepublikken Kinas liste over kulturminner.

Marmor
------

Dashiwo er kjent for sin marmor. Den berømte steinblokken med de ni drager bak *Baohe dian* i Den forbudte by i Beijing stammer fra et steinbrudd i Dashiwo.

Referanser
----------

1. ↑  «Arkivert kopi». Arkivert fra originalen 23. mai 2012. Besøkt 23. juli 2012.
2. ↑

Eksterne lenker
---------------

* Offisielt nettsted Rediger på Wikidata

* (en) Dashiwo – kategori av bilder, video eller lyd på Commons Rediger på Wikidata
* Fangshan qu Dashiwo zhen zhengfu (kart)
* Kart
* Administrative enheter
* Dashiwo, marble
* China Beijing Yishui stone carving factory
* Beijing Shiwo Exquisie Marble Engraving Co. Ltd.
* Chinese Royal White Marble (Fangshan hanbaiyu)
* Tutechan – Dawoshi hanbaiyu

|  |  |
| --- | --- |
| Oppslagsverk/autoritetsdata | GeoNames
 |
***Sataniske vers*** (engelsk: *The Satanic Verses*) er en roman av den indisk-engelske forfatteren Salman Rushdie. Da boka ble utgitt i 1988, skapte den mye oppstyr, spesielt i den muslimske verden, da mange muslimer anså bokas innhold for blasfemisk, ettersom Rushdie i et kapittel henviser til en apokryf muslimsk legende, der profeten Muhammed i et svakt øyeblikk anerkjenner andre guddommer enn Allah. India var det første landet som helt bannlyste boka, og andre land fulgte så etter.

Etter boken ble utgitt ble flere bokhandlere angrepet som en reaksjon på utgivelsen.

Forlagssjef William Nygaard i Aschehoug forlag - som hadde utgitt boken - ble utsatt for et attentat i 1993. Han ble truffet av tre skudd, men overlevde.

Handling
--------

Historien følger om indere, Gibreel Farishta og Saladin Chamcha, som flyr fra India til England. Flyet sprenges av terrorister og styrter i Den engelske kanal, men de to inderne overlever på magisk vis. Mystiske ting begynner å skje. Den ene omvandles til en engel, og den andre får utseendet og lukten til Djevelen. I et av kapitlene drømmer engelen om muslimens profet, Muhammed. Han drømmer at Muhammed godtar at det finnes flere guder enn Allah. Både Gibreel Farishta og Saladin Chamcha er skuespillere med indisk-muslimsk bakgrunn. Farishta er en Bollywood-stjerne som spesialiserer seg på å spille forskjellige hinduistiske guder. Chamcha er en emigrant som har brutt med sin indiske identitet, og arbeider som voiceover-artist i England.

Begge karakterene sliter med å fortsette livet etter kapringen av flyet de satt i. Farishta oppdager kjærligheten, sammen den engelske fjellklatreren Allie Cone. Men forholdet deres blir snart overskygget av hans psykiske lidelse. Chamcha, som mirakuløst har gjenvunnet sin menneskelige form, ønsker å ta hevn på Farishta for å ha forlatt ham etter deres fall fra det kaprede flyet. Han ødelegger derfor Farishtas forhold til Allie. Både Chamcha og Farishta vender etter hvert tilbake til India. Farishta kaster Allie av et høyhus i et annet utbrudd av kraftig sjalusi, og begår deretter selvmord. Chamcha har i mellomtiden forsonet seg med sin fremmedgjorte far og sin egen indiske identitet, og bestemmer seg for å bli værende i India.

|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica **·** OCLC **·** BNF **·** BNF (data)
 |
**Forum for Kommunal Planlegging (FKP)** er en nettverksorganisasjon for bedre kommunal planlegging og fagutvikling. Forumet har særlig fokus på samfunnsplanlegging og arealplanlegging etter plan- og bygningsloven.

FKP ble etablert i 1990, da som Forum for Kommunale Planleggere. Forumet skiftet navn på generalforsamling i 2012. Pr 2015 har FKP ca 630 medlemmer, de fleste fra kommuner, fylkeskommune, Fylkesmannen, departement og direktorat, men også flere fra privat konsulentfirmaer som jobber med og interesserer seg for, kommunal planlegging. Det er personlig medlemskap i forumet.

FKP arrangerer hvert år Kommuneplankonferansen, på ulike steder i Norge. Det arrangeres også årlig studietur til inn- eller utland der målet er å se på trender og nyheter innen europeisk planlegging.

Forumet blir mye brukt som referansegruppe for FOU-er og høringsinstans. FKP utviklet i 2008 en etisk plattform for planleggere[*død lenke*]. Gjennom en etisk plattform ønsker FKP å bidra til at planleggere er seg bevisste sitt samfunnsansvar, og at dette kommer til uttrykk i handling.

For internasjonal kontakt er FKP medlem av ECTP-CEU, European Council of Spatial Planners, som er en paraplyorganisasjon for planleggerforeninger i Europa.

Eksterne lenker
---------------

* Offisielt nettsted
**Dassault Mirage 2000N** ( «N» for «Nucléaire» ) er en fransk strategisk jagerbomber utviklet for å erstatte Mirage IVP i rollen som bærer av atomvåpen. Mirage 2000N er basert på Mirage 2000B, men har forsterket skrog for flyvning i lav høyde, og store endringer i avionikk og radarutstyr.

Hovedvåpenet til Mirage 2000N er et Aérospatiale ASMP missil med en rekkevidde etter utskytning på mellom 80 km og 150 km avhengig av flyets høyde. ASMP er utstyrt med et atomstridshode på enten 150 kT eller 300 kT. Flyet vil også bære to MATRA Magic luft-til-luft missiler for selvforsvar. Mirage 2000N ble produsert i to varianter, **Mirage 2000N-K1** og **Mirage 2000N-K2**. Den sistnevnte varianten kan også utstyres med en rekke konvensjonelle våpen som blant annet laserstyrte bomber og Aérospatiale AM39 Exocet antiskipmissiler.

**Mirage 2000D** er en variant av Mirage 2000N som kun kan utstyres med konvensjonelle våpen. Denne blir også eksportert under betegnelsen **Mirage 2000S**.

Mirage 2000D

| Dimensjoner | Mirage 2000D |
| --- | --- |
| Vingespenn | 9,26 m |
| Lengde | 14,55 m |
| Høyde | 5,15 m |
| Netto vekt | 7 500 kg |
| Ytelser |  |
| Topphastighet | 2 338 km/t |
| Klatrehastighet | 284,3 m/s |
| Maksimal lastet vekt | 17 000 kg |
| Annet |  |
| Motor | 1× SNECMA M53-P2 turbofanmotor (64,33 kN / 95,12 kN med etterbrenner) |
**Diokletians termer** var et stort romersk badeanlegg i Roma fra omtrent 300 e.Kr. Deler av stedet – hallen for bad med lunkent vann, *tepidarium* – ble bygget om til kirken *Santa Maria degli Angeli e dei Martiri* (= englenes og martyrenes jomfru Maria) rundt 1560. De resterende delene av Diokletians termer inngår i *Museo Nazionale Romano*, og inneholder mye antikk skulptur.

Ombyggingen til kirke
---------------------

I 1516 under restaureringen av en kirke i Palermo som var viet til karmelittmunken og martyren San Angelo, ble det avdekket en freske som viste de syv erkeenglene ved Guds trone. San Angelo måtte vike plassen for dyrkelsen av de syv: Mikael, Gabriel, Rafael, Uriel, Jehudiel, Barakiel (av *barak* = lyn) og Sealthiel. Ifølge overleveringen skulle en fransiskanermunk ha mottatt denne navnelisten i en åpenbaring. De fire første navnene var velkjente, men de tre siste stammet fra jødisk apokalyptikk og tilhørte ikke kristen tradisjon. Kirkens prest, Antonio del Duca, viet sitt liv til å spre dyrkelsen av erkeenglene, og dro til Roma for å overtale pave Paul 3. til å bygge en kirke til deres ære. Duca så allerede for seg at ruinene av Diokletians termer var velegnet til dette. Paven var ikke like overbevist, og først i 1560, da Pius 4. var pave, ble planen iverksatt. Den aldrende Michelangelo fikk i oppdrag å omdanne ruinene av et badeanlegg til en kirke, men rakk bare å tegne utkastene, som senere arkitekter gjorde om på. Dette ble den første av en rekke Englenes Maria-kirker som ble reist i Italia.

Referanser
----------

1. ↑  National Museum of Rome, Roma2000
2. ↑   Hansen, Jørgen (1996): *Englene og al deres væsen* forlaget Gyldendal, København, ISBN 87-00-12114-2, s. 303

Eksterne lenker
---------------

* (en) Baths of Diocletian (Rome) – kategori av bilder, video eller lyd på Commons Rediger på Wikidata

* (en) Thermae of Diocletian – galleri av bilder, video eller lyd på Commons Rediger på Wikidata

  


|  |  |
| --- | --- |
| Oppslagsverk/autoritetsdata | Encyclopædia Britannica **·** VIAF **·** GND **·** SUDOC **·** GeoNames
 |
Møbelsnekker John Bjerga på sitt verksted i Stavanger  Foto: Oddhauge 
En **møbelsnekker** er en snekker som utøver møbelsnekkerfaget, et håndverksfag med lange tradisjoner. 

Møbelsnekkere utfører hovedsakelig arbeider med inventar i hus, det vil si møbler, men kan ofte også fremstille kjøkken, bad, vinduer, dører og trapper. 

For en møbelsnekker er det i tillegg til inngående materialkunnskap viktig med god innsikt innen områdene liming og lakkering. Design og stilhistorie er grunnleggende viktig.

Utdanning i Norge
-----------------

Opplæringen starter på videregående skole Vg1 Design og håndverk, Vg1 Bygg og anleggs teknikk eller på Vg1 Teknikk og industriell produksjon. Første skoleåret er Vg1 Design og håndverk og andre skoleåret er Vg2 Design og trearbeid. Etter 2 år på skole må de gå to år i lære før svenneprøve kan avlegges. Etter ytterligere to år kan man ta mesterprøven.

Se også
-------

* Ebenist, kunstsnekker som utfører finere snekkerarbeider og arbeider i edle tresorter

Eksterne lenker
---------------

* Utdanning.no sin yrkesbeskrivelse av møbelsnekker
* Design og håndverk – Møbelsnekker
«**Satan lever**» er en sang av Ole Paus, utgitt på platen *Siste Paus-posten* (1978), der sangen fremføres av Paus med koring av Anita Skorgan.[1] Sangen er en «bitende visesatire over en mye omtalt djevleutdrivelse i Hordalands-bygda Os».[2]

Det er en av Paus' mest omdiskuterte sanger, og vekket kraftige reaksjoner i kristne miljøer da den kom, ble tatt opp på Stortinget av Kristelig Folkeparti og ble forbudt i NRK.[3] Paus uttalte senere at «jeg skrev sangen fordi jeg ble så utrolig provosert da en prest skulle drive djevelutryddelse på en ung jente med nerveproblemer. I andres ører fikk jo sangen en helt annen betydning».[4]

Sangen er også utgitt på platene *Sjikaner i utvalg*, *Stopp pressen! Det grøvste fra Paus-posten* og på Espen Beranek Holms plate *Sensurert – 15 sensurerte låter 1966–96*.

Referanser
----------

1. ↑  Leif Gjerstad og Lars Ulseth, red. (2020). *Pauspoeten: Sangtekster gjennom 50 år*. Falck forlag. ISBN 978-82-93039-76-1
2. ↑  «Drømmen om 70-årene»
3. ↑  - Jeg var i krig mot alt og alle fram til 1990
4. ↑  «Paus' private drama», VG

Eksterne lenker
---------------

* «Satan lever»
**Keystone Aircraft Corporation** var et av de tidlige pionerer i å bygge fly. Fabrikken var i Bristol, Pennsylvania. Fabrikken ble stiftet under navnet **Ogdensburg Aeroway Corp** i 1920 av Thomas Huff og Elliot Daland, men byttet etter kort tid navn til **Huff-Daland Aero Corp**, så til **Huff-Daland Aero Company**. Selskapet var kjent for bygging av fly til landbruksformål (spredning av insekticider) og for byggingen av United States Army Air Corps første bombefly From 1924, James McDonnell var sjefkonstruktør.

I 1926 forlot Huff selskapet som ble kjøpt opp av Hayden, Stone & Co. som økte kapitalen med en million dollar (US dollar) og ga det nytt navn: Keystone. I 1928 ble det slått sammen med Loening og ble kjent som **Keystone-Loening**. I 1929 ble det tatt over av Curtiss-Wright. Også i 1929 etablerte Keystone- Loening en fabrikk ved East River i New York City som var valgt ut av Curtis- Wright, men operasjonene fortsatte i Bristol, Pennsylvania
En mindre gruppe i ledelsen og de fleste "på gulvet" ønsket ikke å flytte (alle New Yorkere). De startet i stedet sitt eget selskap i leide lokaler i Baldwin, NY i januar 1930. Hovedaktørene var Leroy Grumman, Jake Swirbul og William Schwendler. Grumman Aircraft fortsatte på Stellar Heights og bygde noen av de beste amfibier for marinen. Grumman konstruerte og bygde Lunar Excursion Module (LEM) som landet en US astronauts på månen. Keystone fortsatte som en divisjon i Curtiss-Wright og avsluttet produksjon i 1932.

Det var med et fly bygget av Keystone at Noel Davis og Stanton H. Wooster mistet livet i en flyulykke. *American Legion* I 1927 under en test, bare dager før de ville forsøke å vinne Orteigprisen for første transatlantiske flyvning (som kjent var det Charles Lindbergh som vant Orteigprisen på 25 000 dollar)

Referanser
----------

1. ↑  Geoff Jones. *Delta Air Lines: 75 Years of Airline Excellence*. s. 10.
2. ↑  «Curtiss-Wright Corporation Records». Arkivert fra originalen 9. oktober 2007. Besøkt 18. januar 2016.

Eksterne lenker
---------------

* Aerofiles
Diogenitt fra Tatahouine, Tunisia
**Diogenitt** er en undergruppe av HED-meteoritter, en type meteoritter av akondritt (det vil si uten kondruler). Diogenittene er antatt å stamme fra dybden av skorpen til asteroiden 4 Vesta. Alle ser ut til å ha en halveringsalder på enten 22 millioner år eller 36 millioner år, antatte tidspunkt for kollisjonshendelser, og foruten dvergplaneten 4 Vesta er en aktuell kandidat asteroiden (237442) 1999 TA10, som selv kan ha blitt dannet av mantelen til 4 Vesta.

Trolig oppstod de nede i et magmakammer hvor krystallene av pyroksen størknet langsomt og fikk sjansen til å vokse til en relativ grov krystallkorn-granulering.

Diogenitter er sammensatt av magmatiske bergarter av dypbergartopprinnelse, som langsomt har festet seg dypt inne i Vesta's skorpe for å forme krystaller som er større enn i eukritter. Disse krystallene er primært magnesiumrike pyroksener, med mindre mengder av plagioklas og olivin.

Et kjent eksemplar av diogenitt er funnet ved Tataouine i Tunisia.

Referanser
----------

1. ↑  T. Althaus, «Ein Splitter aus Vestas Mantel: Der Asteroid 1999 TA10» i *Sterne und Weltraum.* nummer 3, 2011, side20.
2. ↑  V. Reddy (red), «First fragment of Asteroid 4 Vesta’s mantle detected» i *Icarus*, 2010.

Eksterne lenker
---------------

* Om Diogenitt, fra Northern Arizona University (engelsk)

|  |  |
| --- | --- |
| Oppslagsverk/autoritetsdata | Encyclopædia Britannica
 |
**Sastrugi** (flertallsform av russisk *заструга* – sastruga) er strømlinjeformede forhøyninger eller riller som dannes på vinderoderte snøflater. Sastrugi kan bli ca. 30 cm høye og finnes i fjellet og i polare områder. De minner litt om sanddyner, men skiller seg fra disse ved å ligge parallelt med den dominerende vindretningen. Sastrugi kan bli svært harde og være slitsomme å forsere på ski. Faren for å brekke skiene øker også.

På grunn av transkripsjon fra russisk skrives ordet ulikt på forskjellige språk, som sastrugus, sastruga, zastruga.

Til tross for at de minner om små snøskavler oppstår ikke sastrugi gjennom opphopning av snø, men ved at vinden eroderer snøen. Vinden freser ut sastrugi fra det tidligere dypere snødekket på steder med noe hardere snø. Til forskjell fra for snøskavler ligger den bratte siden av sastrugi lovart, mens den flatere siden ligger i le. I alpint terreng kan denne kunnskapen være til hjelp ved vurdering av faren for snøskred: Fordi det er liten akutt snøskredfare i umiddelbar nærhet av sastrugi kan man på relativt trygg grunn også etter at vinden har løyet vurdere vindstyrke og framfor alt -retning. Dermed kan den erfarne skiløper trekke slutninger om hvor den eroderte snøen ble fraktet og hvor det kan ligge farlige snødriver.

Litteratur
----------

* Perla, R. B. Glenne. (1981 CE). *Handbook of Snow, Principles, Processes, Management and Use* (pp. 709-740). ISBN 0-08-025375-X
* Munter, Werner (1999), *3x3 Lawinen - Entscheiden in kritischen Situationen*, Pohl & Schellhammer, Garmisch-Partenkirchen, ISBN 3000020608

Eksterne lenker
---------------

* (en) Sastrugi – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica
 |
Utsiden av IKEA i Kuopio, Finland
Innsiden av IKEA i Hong Kong
En **møbelforhandler**, **møbelforretning** eller **møbelbutikk** er en detaljhandel som selger møbler og relatert tilbehør. De selger vanligvis generelle møbler som senger, bord (spisebord, salongbord, osv.), bokhyller, garderober, stoler og sofaer. Mange selger også utendørs- eller hagemøbler som er designet for å være vanntett, rustbestandig og værbestandig.

Noen kjente møbelkjeder som er aktive med flere fysiske butikker i Norge er Bohus, Fagmøbler Norge, IKEA, Jysk, Møbelringen og Skeidar.

Møbelsalg korrelerer direkte med tilstanden i økonomien og boligmarkedet. Når rentene er lavere og boligsalget er høyere (som eksempelvis USA på begynnelsen av 1990-årene) øker salget av husholdnings- og hagemøbler. Når forretningsforholdene er positive (eksempelvis som i USA på slutten av 1990-årene) øker salget av møbler til kontorer, hoteller og restauranter.

Referanser
----------

1. ↑  «Modern furniture manufacturin». Encyclopedia Britannica.
2. ↑  «Furniture Industry». Encyclopedia.com.
Vanlige utforminger av ramme- og panelkonstruksjon
Innen trearbeid og møbelsnekring er **konstruksjon med ramme og panel** (engelsk: *frame and panel*) en teknikk som er egnet for å konstruere dørblader, innredning eller store flater av ekte treverk. Den grunnleggende tanken er å bygge en treramme (med eksponert endeved) rundt et panel som har litt plass til å utvide seg - dette for at panelet skal kunne bevege seg noe etterhvert som treverket i panelet eller rammen utvider og trekker seg sammen med varierende fuktighet og temperatur. Dermed tar man hensyn til bevegelse som er vanlig i treverk mellom sommer og vinter.

En svært enkel konstruksjon av ramme og panel kan bestå av fem deler: Panelet og de fire delene som utgjør rammen. Dette har tradisjonelt vært en vanlig metode for å konstruere dørblad. På større konstruksjoner kan det være aktuelt å dele konstruksjonen opp i flere paneler med sprosser mellom. Rammen kan for eksempel festes sammen med trelim, spikre, skruer eller tappsammenføyning, mens panelet ofte ligger løst med tett pasning.

På en del moderne møbler har man istedet gått over til rammeløs møbelkonstruksjon.

Se også
-------

* Møbelsnekker

Referanser
----------

1. ↑  «Kitchen Cabinets: Door Styles of Cabinets». Arkivert fra originalen 16. mai 2014. Besøkt 9. april 2018.
**Forum for barnekonvensjonen** (FFB) ble opprettet i 1994, og er et nettverk av organisasjoner, institusjoner og enkeltpersoner som er opptatt av barns rettigheter i Norge og internasjonalt. Nettverket består av nærmere 50 deltakere. 

FFB har som målsetting å bidra til utveksling av informasjon og erfaringer om arbeid med barn, samt å være en kilde til inspirasjon for videre utvikling av forståelsen av barns rettigheter. FFB var en viktig pådriver for inkorporeringen av FNs konvensjon om barnets rettigheter (barnekonvensjonen) i norsk lovverk og er opptatt av å sikre at konvensjonens artikler og prinsipper får en sterk rettslig stilling i Norge. FFB deltar også i internasjonale prosesser for å fremme barns rettigheter. 

Redd Barna er sekretariat for forumet.

Forum for Barnekonvensjonen utarbeidet Supplerende rapport til Norges fjerde rapport til FNs komité for barnets rettigheter. Rapporten beskriver en mangelfull oppfølging av flere av konvensjonens artikler, og ble overlevert i juni 2009.

Eksterne lenker
---------------

* Forum for barnekonvensjonen

|  |  |
| --- | --- |
| Oppslagsverk/autoritetsdata | VIAF
 |
**«Möte i monsunen»** er en vise av Evert Taube første gang utgitt i samlingen «Ultramarin» fra 1936 av samme forfatter. Taube fremfører visen på en plateinnspilling fra 1936.

Sin endelige form fikk visen på Operakällaren, hvor konsul Fredrik Adelborg beskrev for Taube hvordan han hadde hjulpet shanghaiede svenske sjømenn i Singapore.

Sangen blir fortalt av en gammel barndomsvenn av Fritiof Andersson, som tilfeldigvis støter på denne, da deres to skip møtes på sydlige breddegrader (Fritiof seiler under finsk flagg og hans barndomskamerat under svensk flagg). Ganske snart tar Fritiof over og forteller om sine halsbrekkende eventyr. Blant annet forteller han om en reise fra Siam (Thailand), da de hadde ville dyr i lasten som ble solgt til Hagenbecks Tierpark i Hamburg. På veien kommer de ut for en syklon som forårsaker besetningens død (bortsett fra Fritiofs) og dyrenes død (bortsett fra en elefant). Skipet driver så smått om senn til Camarin på Malabar.

«Möte i monsunen» har blitt spilt inn på plate av Göteborgs Sinfonietta i 1998 med musikalsk arrangement av Tomas Blanck, som også dirigerte. Denne innspillingen har ofte blitt spilt på radio.

Norsk versjon
-------------

A. Larsen har skrevet en norsk tekst. På norsk bærer den tittelen «Møte i monsunen».

### Innspilling

* Gellin & Borgström med instrumentalkvartett Refr.: Valsø Holm. Innspilt i København cirka 10. februar 1938. Utgitt på 78-platene His Master's Voice A.L. 1342 og Victor V-15038.

Referanser
----------

1. ↑  Taube, Evert (2. februar 2012). «Evert Taube: "Möte i monsunen". Plateinnspilling fra 1936, delt på YouTube av TheBoeingcaptain.». Besøkt 9. januar 2017.
2. 1 2  Taube, Evert. «"Möte i monsunen" - visetekst (fullstendig) og meta-informasjon.». enn.kokk.se. Besøkt 9. januar 2017.
3. ↑  Dramstad, Leif A. red. (1996). *Gitar-sangboka*. Oslo: Norsk Musikforlag A/S. s. 97. ISBN 8270933562. Besøkt 9. januar 2017.

Kilder
------

* Möte i monsunen (Evert Taube)
* «Evert Taube – Sångboken»
**Møbelringen** er en norsk, landsdekkende kjede med møbelfaghandlere. Medlemskapet i kjeden er frivillig, og de fleste butikkene er eid av lokale interesser. Kjeden ble startet av et titalls butikker i 1985 som ønsket en felles markedsføring og mulighet for gunstigere innkjøp ved å stå samlet, kjeden utviklet seg til å dekke både by og land og har nå 80 butikker (pr 2018) fra Kristiansand i sør til Honningsvåg i nord. Kjeden har i flere år vært sponsor for Norges kvinnelandslag i håndball.

Servicekontor og administrasjon
-------------------------------

Kjedens Servicekontor og administrasjon ligger i Drammen. Innkjøp, produktutvalg, IT-løsninger og markedsføring er noen av hovedkontorets arbeidsområder.

Administrerende direktør mellom 2010 og 2012 var Kristian Spiten. I 2017 er Henning Eriksen adm. direktør.

Leverandører
------------

Møbelringen fokuserer på norske møbelprodusenter som Stordal Møbler, Ekornes, Wonderland, Formfin, Sitwell og Brunstad, men leverer også varer fra utenlandske produsenter grunnet høye kostnader på de norskproduserte varene.

Eksterne lenker
---------------

Møbelringen – kjedens hjemmeside

|  |  |
| --- | --- |
| Oppslagsverk/autoritetsdata | Drammen byleksikon **·** Brønnøysundregistrene
 |
**Forvaltningsfellesskap** (tysk: *Verwaltungsgemeinschaften*) er innenfor tysk lovgivning navnet på en administrativ samordning mellom kommuner i de tyske delstatene Baden-Württemberg (hvor det kalles *Vereinbarte Verwaltungsgemeinschaft*), Bayern, Sachsen, Schleswig-Holstein, Sachsen-Anhalt og Thüringen.

Et forvaltningsfellesskap består av flere tilgrensende kommuner innenfor samme krets (Landkreis), med egne politiske representanter og et eget overhode som tidvis bærer tittelen «borgermester» (*Bürgermeister*). I Fristaten Bayern bærer en av borgermestrene i medlemskommunene tittelen «formann av fellesskapet» (*Gemeinschaftsvorsitzender*). I Baden-Württemberg blir denne oppgaven tildelt en borgermester innenfor en av kommunene, mens det i Thüringen finnes forvaltningsfellesskap med både en felles borgermester og med en borgermester innenfor en av kommunene.

Forvaltningsfellesskapets oppgaver omfatter blant annet planlegging av bruken av landarealer, sanitære forhold, pengetransaksjoner og ansvaret for kirkegårder og brannvesen. Oppgavene kan også omfatte finansiering av grunnskoler og vedlikehold av kommunale veier. Også andre oppgaver kan overføres fra kommunene til forvaltningsfellesskapene, deriblant turisme.

I Schleswig-Holstein defineres *Verwaltungsgemeinschaft* i § 19 av *Lov om kommunalt samarbeid* som skriftlige avtaler om å dele offentlige, administrative oppgaver.
*Decet Romanum Pontificem*
Pave Leo X
***Decet Romanum Pontificem*** er navnet på den pavelige bulle hvorved pave Leo X ekskommuniserte Martin Luther. Den ble gitt den 3. januar 1521.

Andre buller med samme navn
---------------------------

Det finnes i det minste to andre viktige pavelige buller med navnet *Decet Romanum Pontificem*: En datert 23. februar 1596 og gitt av pave Klemens VIII, og én datert 12. mars 1622, av pave Gregor XV.

Bullen og dens kontekst
-----------------------

Bullen ble gitt en god stund etter at den seksti dager lange fristen som advarselsbullen *Exsurge Domine* hadde gitt Martin Luther for å gjøre avbikt. Den fristen utløp den 27. november 1520, etter at eksemplarer av den var blitt festet til kirkedørene til katedralene i Meissen, Merseburg og Brandenburg og etter at den tyske munken selv hadde mottatt originalbullen.

Det Luther gjorde, var å fullførte bruddet på en måte som var synlig for alle. I Wittenberg oppfordret Filip Melanchthon universitetsstudentene til å begi seg til Elsterporten, der de avsang «Requiem aeternam», drikkeviser og «Te Deum laudamus», hvorpå Luther satte fyr på bullen. Samtidig ble også de kirkelige rettsbøker brent.

Bullen *Decet Romanum Pontificem* fastslo at Luther nå var offisielt å betrakte som en heretiker, og likeså dem som anerkjente hans lære og hjalp ham i hans forehavender.

Paven reserverte til seg selv eneretten til å løse Luther fra bannet. Han oppfordret alle erkebiskoper, biskoper, domkapitler, kanniker og ordensforesatte til å bekjempe den lutherske vranglære og forsvare den katolske tro. Samme dagen bullen ble publisert, ble det sendt apostoliske skriv til erkebiskop Albrecht av Mainz (som var generalinkvisitor for hele Tyskland) og til de pavelige utsendinger Caracciolo og Eck der de ble gitt de nødvendige pavelige fullmakter til å kjempe imot og dømme alle gjenstridige tilhengere av det som senere ble kjent som lutherdommen.

Opphevelse uaktuelt
-------------------

Mot slutten av 1900-tallet bad lutheranere involvert i de bilaterale luthersk-katolske økumeniske samtaler om at ekskommunikasjonen av Martin Luther skulle oppheves. Men Vatikanets svar var at det ligger i sakens natur at man kun opphever ekskommunikasjoner så lenge den ekskommuniserte selv er i live.

Eksterne lenker
---------------

* Bannbullen *Decet Romanum Pontificem*, Vatikanets hemmelige arkiv
* teksten til *Decet Romanum Pontificem* (Microsoft Word format)

|  |  |
| --- | --- |
| Oppslagsverk/autoritetsdata | Encyclopædia Britannica
 |
**A red herring** («en rød sild») er et engelsk idiom for et villspor. Uttrykket brukes i retorisk sammenheng om avledningsmanøvre, uinteressante opplysninger og argumenter som tar oppmerksomheten vekk fra det som er viktigere og mer relevant i en diskusjon. Uvedkommende saksforhold blir da en avsporing som fører til feil slutninger. Grepet kan være en logisk tankefeil (argumentasjonsfeil) eller brukes som et litterært virkemiddel.

Bruken av villspor og avledninger kan være ubevisst eller bevisst, for eksempel når politikere med vilje ønsker å fordreie og påvirke meninger og holdninger i en debatt. De kan dermed lede motdebattanten eller publikum til en konklusjon som er dannet på sviktende grunnlag.

Det engelske uttrykket skal ifølge en populær forklaring henge sammen med bruken av en variant av kippers, en type røkt sild som er rødfarget og lukter svært sterkt, for å trene opp jakthunder. Fisken skal da først ha blitt trukket gjennom terrenget for å lage et tydelig luktspor som sporhunden skulle følge, og siden for å lage et forvirrende, villedende og falsk spor som hunden måtte lære seg å ignorere i søket langs det virkelige sporet som luktet svakere.

Se også
-------

* Avledningsmanøver
* Stråmann
**Bjørn Atle Bjørnbeth** (født 1962) er en norsk kirurg, dr.med. og helseleder. Han ble i 2020 ansatt som administrerende direktør for Oslo universitetssykehus.

Bjørnbeth studerte medisin ved Universität zu Köln og Universitetet i Oslo fra 1984 til 1991. Han ble dr.med. ved Universitetet i Oslo i 2000 innen fagområdet leverfysiologi. Han var avdelingsoverlege ved Gastrokirurgisk avdeling ved Ullevål universitetssykehus/Oslo universitetssykehus fra 2008 til 2010, deretter avdelingsoverlege ved Gastro- og barnekirurgisk avdeling ved Oslo universitetssykehus fra 2010 til 2014, og seksjonsoverlege ved seksjonen for lever- og bukspyttkjertelkirurgi samme sted fra 2014 til 2020.

Referanser
----------

1. ↑   Virtual International Authority File, besøkt 17. januar 2020[Hentet fra Wikidata]
2. ↑  «Bjørn Atle Bjørnbeth blir administrerende direktør ved OUS». Arkivert fra originalen 29. september 2020. Besøkt 17. januar 2020.

|  |  |
| --- | --- |
| Oppslagsverk/autoritetsdata | BIBSYS **·** VIAF **·** ISNI
 |
Red reishi eller  **lingzhi mushroom.**

Red Reishi er hovedsakelig består av komplekse karbohydrater kalt vannoppløselige polysakkarider, triterpeniods, proteiner og aminosyrer. Forskere har identifisert at vannløselige polysakkarider som er mest aktive element som finnes i Red Reishi som har anti-tumor, immunmodulerende og blodtrykkssenkende effekter.

En annen stor aktiv ingrediens som finnes i Red Reishi er triterpenes, kalt ganoderic syrer. Foreløpige studier indikerte at ganoderic syrer bidra til å lindre vanlige allergier ved å hemme histaminfrigjøring, forbedre oksygen utnyttelse og forbedre leverfunksjonen. Triterpener er bitre i smak og nivået av triterpene innholdet i et produkt kan bestemmes ved bitterhet.

Regelmessig inntak av rødt reishi kan forbedre kroppens immunforsvar og bedre blodsirkulasjon, og dermed forbedre bedre helsemessige forhold. Vanligvis er Reishi anbefalt som en adaptogen, immun modulator, og en generell tonic. Red Reishi brukes også til å bidra til å behandle angst, høyt blodtrykk, hepatitt, bronkitt, søvnløshet, og astma.

Et betydelig antall studier i Japan, Kina, USA og Storbritannia de siste 30 årene har vist at inntak av rødt Reishi har vært knyttet til behandling av et bredt spekter av sykdommer, vanlige plager og tilstander. Fra astma til zoster, anvendelser av rød reishi synes å være knyttet til en rekke av kroppens organer og systemer.
| Medaljeoversikt |
| --- |
| Konkurrerte for USAs flagg USA |
| Kjelkehockey |
| Paralympiske vinterleker |
| Gull | 2018 Sør-Koreas flagg Pyeongchang | Kjelkehockey |
| Gull | 2014 Russlands flagg Sotsji | Kjelkehockey |
| VM i kjelkehockey |
| Sølv | 2017 Sør-Koreas flagg Gangneung | Kjelkehockey |
| Gull | 2015 USAs flagg Buffalo | Kjelkehockey |
| Sølv | 2013 Sør-Koreas flagg Goyang | Kjelkehockey |

**Declan Farmer** (født 5. november 1997 i Tampa i Florida) er en kjelkehockeyspiller fra USA. Han har to paralympiske gullmedaljer i kjelkehockey for USA, og et VM-gull.

Bakgrunn
--------

Farmers skade er medfødt. Han er født med dobbelsidig amputasjon; den ene foten over kneet og den andre foten under kneet. Han begynte med kjelkehockey i 2007, og debuterte på landslaget i 2012.

Idrettskarriere
---------------

Han deltok i World Sledge Hockey Challenge 2012, der USA vant turneringen, og i World Sledge Hockey Challenge 2013, der USA kom på andreplass. Han deltok også på USAs lag som vant USA Hockey Sledge Cup 2013, og i VM i kjelkehockey 2013 ble han lagets toppscorer med åtte poeng, og fikk VM-sølv etter at USA tapte finalen 0-1 mot Canada.

USA vant kjelkehockey under Paralympiske vinterleker 2014, etter at de slo Russland 1-0 i finalen. Farmer ble kåret til beste mannlige utøver, av IPC. 

Han deltok igjen i World Sledge Hockey Challenge 2015, der USA vant, og i VM i kjelkehockey 2015, der USA vant mesterskapet. USA vant også begge World Sledge Hockey Challenge som ble arrangert i 2016; januar og desember. USA vant også Stillehavsmestersksapet i kjelkehockey 2016 (Pan-Pacific Championship), med Farmer på laget. 

I VM i kjelkehockey 2017 ble han lagets mestscorende, med 12 mål og 18 poeng, han ble også turneringens mestscorende, delt med en annen spiller. USA fikk sølv i dette mesterskapet, etter at de tapte finalen 1-4 mot Canada. 

I 2018 deltok han i Turin Para Ice Hockey International Tournament, som USA vant. Han representerte USA under Paralympiske vinterleker 2018 i Pyeongchang. USA vant der finalen 2-1 over Canada, og Farmer scoret begge USAs mål i finalen. Han ble også kåret til turneringens beste forward.

Referanser
----------

1. ↑  IPC - *Declan Farmer*, besøkt 27. mars 2018.
2. ↑  Team USA Hockey - *Declan Farmer*, besøkt 27. mars 2018.
3. ↑  Pyeongchang2018.com - *Gold Medal Game - Game Summary* Arkivert 18. mars 2018 hos Wayback Machine. besøkt 27. mars 2018.
4. ↑  IPC - *Best Players Selected by the Directorate* Arkivert 21. april 2017 hos Wayback Machine. besøkt 27. mars 2018.

Eksterne lenker
---------------

* Biografi hos IPC
* Profil hos IPC
* Profil hos Team USA
* Profil hos Team USA Hockey
* Profil hos Pyeongchang 2018 Arkivert 27. mars 2018 hos Wayback Machine. (PL 2018)